Document ID: 32003D0173

Απόφαση της Επιτροπής
της 12ης Μαρτίου 2003
σχετικά με προστατευτικά μέτρα που αφορούν ύπαρξη ισχυρής υποψίας γρίπης των ορνίθων στο Βέλγιο
[κοινοποιηθείσα υπό τον αριθμό Ε(2003) 828]
(Κείμενο που παρουσιάζει ενδιαφέρον για τον ΕΟΧ)
(2003/173/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία του Συμβουλίου 90/425/ΕΟΚ της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο διακοινοτικό εμπόριο ορισμένων ζώντων ζώων και προϊόντων με στόχο την υλοποίηση της εσωτερικής αγοράς(1), όπως τροποποιήθηκε τελευταία από την οδηγία του Συμβουλίου 2002/33/EΚ(2), και ιδίως το άρθρο 10,
Εκτιμώντας τα ακόλουθα:
(1) Αργά τη νύχτα της 11ης Μαρτίου 2003, οι κτηνιατρικές αρχές του Βελγίου ενημέρωσαν την Επιτροπή σχετικά με μία ισχυρή υποψία γρίπης ορνίθων σε κοπάδι πουλερικών στην Αμβέρσα.
(2) Η γρίπη πουλερικών είναι μία άκρως μεταδοτική νόσος πουλερικών η οποία μπορεί να προκαλέσει σοβαρή απειλή για την πτηνοτροφία.
(3) Οι βελγικές αρχές έθεσαν σε εφαρμογή, πριν την επίσημη επιβεβαίωση της νόσου, τα μέτρα που προβλέπονται στην οδηγία του Συμβουλίου 92/40/ΕΟΚ(3), εισάγοντας κοινοτικά μέτρα για τον έλεγχο της γρίπης των πτηνών, ενώ διεξάγονται περαιτέρω επιβεβαιωτικές διαγνωστικές διαδικασίες.
(4) Επιπροσθέτως, το Βέλγιο, σε συνεργασία με την Επιτροπή, έθεσε σε εφαρμογή απαγόρευση σε εθνική κλίμακα της μεταφοράς ζώντων πουλερικών και ωών επώασης, η οποία περιλαμβάνει την αποστολή ζώντων πουλερικών και ωών επώασης σε κράτη μέλη. Ωστόσο, ενόψει της ιδιαιτερότητας της παραγωγής πουλερικών, η διακίνηση νεοσσών μιας ημέρας και πουλερικών για άμεση σφαγή μπορεί να επιτραπεί εντός του εδάφους του Βελγίου.
(5) Οι ίδιες απαγορεύσεις θα πρέπει να εφαρμοστούν στις εισαγωγές προς τρίτες χώρες για την προστασία της υγειονομικής κατάστασής τους και για την πρόληψη του κινδύνου επανεισαγωγής των αποστολών αυτών σε ένα άλλο κράτος μέλος.
(6) Τα μέτρα αυτά θα πρέπει να ληφθούν σε κοινοτικό επίπεδο με στόχο την επίτευξη σαφήνειας και διαφάνειας.
(7) Η κατάσταση θα επανεξεταστεί κατά τη συνεδρίαση της μόνιμης επιτροπής τροφικής αλυσίδας και ζωικής υγείας που έχει προγραμματιστεί για τις 13 Μαρτίου 2003,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των μέτρων που λήφθηκαν από το Βέλγιο στο πλαίσιο της οδηγίας του Συμβουλίου 92/40/ΕΟΚ(4) εντός των ζωνών εποπτείας, οι βελγικές κτηνιατρικές αρχές θα διασφαλίσουν ότι:
α) δεν πραγματοποιείται αποστολή ζώντων πουλερικών και ωών επώασης από το Βέλγιο σε άλλα κράτη μέλη και τρίτες χώρες·
β) δεν πραγματοποιείται μεταφορά ζώντων πουλερικών και ωών επώασης εντός του εδάφους του Βελγίου.
2. Κατά παρέκκλιση της παραγράφου 1 στοιχείο β), η αρμόδια κτηνιατρική αρχή, λαμβάνοντας όλα τα κατάλληλα μέτρα ασφάλειας για την αποφυγή της εξάπλωσης της νόσου, μπορεί να επιτρέψει από τα μεσάνυχτα της 13ης Μαρτίου τη μεταφορά:
α) πουλερικών για άμεση σφαγή σε σφαγείο το οποίο έχει οριστεί από την αρμόδια αρχή·
β) νεοσσών μιας ημέρας σε εκμετάλλευση υπό επίσημο έλεγχο.
Άρθρο 2
Η παρούσα απόφαση εφαρμόζεται μέχρι τα μεσάνυχτα της 20ής Μαρτίου 2003, εκτός εάν η υποψία διαψευστεί με εργαστηριακό έλεγχο.
Άρθρο 3
Τα κράτη μέλη τροποποιούν τα μέτρα τα οποία εφαρμόζουν στο εμπόριο με στόχο τη συμμόρφωσή τους προς την παρούσα απόφαση. Ενημερώνουν αμελλητί την Επιτροπή σχετικά.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 12 Μαρτίου 2003.

Labels: 17
0
3
6
18